泗州登馬子山觀漕亭
作者：蔡襄
朝代：宋

paragraphs: 廟社奠東都，恃德非恃險。
聚兵三十萬，待哺無容歉。
西有砥柱峻，菽麥不踰陝。
齊魯糧食囏，灞水不瀲灧。
唯餘汴渠利，直貫長淮隒。
歲輸六百萬，江湖極收斂。
挽送入太倉，因陳失蓋弇。
將漕苟不登，汝職茲爲忝。
或謂取太多，六路有豐儉。
其間一不熟，饑殍誰能掩。
一旦俾之粟，是人意常慊。
區處失其宜，斯言反爲玷。
嘗欲請增減，革孚亦須漸。
連營今飯稻，香美若菱芡。
因循未易論，官曹畏書檢。
虛亭一臨眺，比比危檣颭。
來從數千里，歲時空苒苒。
雨餘山氣凈，黛色淺深染。
夜昏漁火出，倏忽電光閃。
須臾月色空，水面鋪寒簟。
相逢喜道舊，城柝屢移點。
因語發長謠，誰能刊琬琰。